text: Ældre mand udsat for grov vold i Tønder
  21 december 2013 kl. 08.32
  En 74-årig mand ligger lørdag hårdt kvæstet på hospitalet efter et groft overfald sent fredag aften.
  En 34-årig mand fra Tønder bliver klokken 11 lørdag formiddag fremstillet i grundlovsforhør i retten i Sønderborg.
  Syd- og Sønderjyllands Politi blev ved midnatstid kaldt til en lejlighed på Bargumsvej i Tønder. Her var lejlighedens 74-årige beboer fundet med skader i hovedet.
  I lejligheden var også den 34-årige mand, der tilsyneladende havde overfaldet den ældre mand.
  Den 74-åriges skader betegnes af lægerne som kritiske, og han er overført til Odense Universitetshospital.
  Anklagemyndigheden vil begære dørene lukket ved grundlovsforhøret af hensyn til den videre efterforskning.
  